ระดับความเสี่ยงเครียดประชาชนเพิ่มขึ้น แนะดูข่าวอย่างมีสติ งดเติมความรู้สึกทางลบให้ตัวเอง
พญ.อัมพร เบญจพลพิทักษ์ อธิบดีกรมสุขภาพจิต กล่าวว่า ล่าสุดกรมสุขภาพจิตได้มีการวิเคราะห์ระดับความเครียดของประชาชนในระยะต้นเดือนมีนาคม 2565 เมื่อเทียบกับเดือนกุมภาพันธ์ 2565 พบระดับความเสี่ยงเรื่องเครียดเพิ่มขึ้น 2.1 เท่า จากเดิมที่พบร้อยละ 1.7 ในเดือนกุมภาพันธ์ ตอนนี้เป็นร้อยละ 3.6 ซึมเศร้า 4.8 เท่า เป็นช่วงการเปลี่ยนแปลงที่มีข่าวแรงๆ เข้ามาหลายข่าว โดย 3 ข่าวที่มีผลกระทบสุด 3 ข่าวคือ ข่าวแตงโม นิดา ข่าวยูเครน เกี่ยวกับสงครามและผลกระทบเศรษฐกิจ และข่าวระบาดของโรคโควิด -19 สายพันธุ์โอมิครอนที่มีการเพิ่มขึ้น ซึ่งทั้ง 3 ข่าวนี้เป็นแรงกระทำสำคัญต่อความเครียดและเสี่ยงซึมเศร้า ต้องชวนประชาชนเสริมภูมิคุ้มกันตัวเองไม่ปล่อยให้เป็นเหยื่อของข่าวทุกข์เหล่านี้จนดำเนินชีวิตต่อไปไปไม่ไหว แนะการดูบ่อยถ้าไม่ช่วยให้ชีวิตเราเปลี่ยนก็ไม่ควร ต้องใจแข็งพอที่จะปิดจอแล้วหันไปดำรงชีวิตต่อ สงครามที่ยูเครนไม่ต้องรู้เป็นราย ชม. รู้เป็นรายวันก็ยังปรับตัวรอดได้ สถานการณ์โอมิครอน ติดตามวันละครั้ง อย่างมาก 3 ครั้ง จาก ศบค. กระทรวงสาธารณสุข และข่าวสารทั่วไป 1 ครั้ง ก็เพียงพอ ส่วนกรณีแตงโม นิดา การสูญเสียเกิดขึ้นแล้ว แต่กระบวนการค้นหาความจริงยังดำเนินต่อไป ไม่มีความจริงใดที่จะค้นพบภายในเสี้ยววินาทีแล้วเราจะติดตามไม่ทัน แล้วความจริงนั้นไม่ใช่เรื่องด่วนที่มีผลกับการใช้ชีวิต แต่การติดตามเสมือนเรื่องด่วนต่างหากที่จะกระทบต่อการใช้ชีวิตด้านลบของเรา ต้องมีสติในการแยกแยะว่าควรจะตามบ่อยแค่ไหน ตามจากแหล่งข่าวอะไร หากตามจากแหล่งข่าวที่ประชาชนตั้งขึ้นเองมีการใช้ภาษาที่ก้าวร้าวทำให้เกิดความขุ่นเคือง ก็ต้องมีสติที่จะรู้ว่าหากฟังแบบนี้ต่อไปใจเราจะยิ่งเศร้าหมองก็ต้องแยกแยะให้เป็น